તમારા હાથ અને પગ બાંધેલા હોય, તમારા આખા શરીરે કપડાંની થેલી વીંટળાયેલી હોય અને આવી સ્થિતિમાં તમને કોઈ સ્વિમિંગ કરવાનું કહે તો તમે શું કહેશો? તમે કહેશો કે શું મજાક કરો છો? આવું તે કાંઈ થોડું શક્ય છે? તમને જાણીને નવાઈ લાગશે, પરંતુ આગળ વર્ણન કર્યું તેવી સ્થિતિમાં એક જાંબાઝ વ્યક્તિએ સ્વિમિંગ કરી બતાવીને નવો જ વર્લ્ડ રેકોર્ડ બનાવ્યો છે. વધારે આશ્ચર્ય ઉપજાવે તેવી વાત તો એ છે કે જીવના જોખમે કરેલો આ દિલધડક સ્ટંટ કોઈ યુવાને નહીં, પરંતુ બલ્ગેરિયાના એક ૬૪ વર્ષીય વૃદ્ધે કરી બતાવ્યો છે. સ્વિમિંગ ઇન્સ્ટ્રક્ટર અને સાહસવીર યેન પેટકોવ નામના ૬૪ વર્ષીય વૃદ્ધે સ્વિમિંગમાં વિક્રમો સર્જનારા દંતકથા સમાન ખેલાડીઓ હૌડીની અને માઇકલ ફેલ્પ્સને પોતાના આ નવા પરાક્રમ દ્વારા જાણે કે પડકાર ફેંક્યો છે. હાથ-પગ બાંધેલી સ્થિતિમાં હોવા છતાં અને આખા શરીરે કપડાંની થેલી વીંટળાયેલી હોવા છતાં તેમણે તરી બતાવીને ગિનિસ બુક ઓફ વર્લ્ડ રેકોડ્ર્સ માટે દાવો કરી દીધો છે. ૨૦૧૩માં ભારતીય માછીમાર ગોપાલ ખારવીએ હિન્દ મહાસાગરમાં ૩૦૭૧ મીટર સ્વિમિંગ કરીને વર્લ્ડ રેકોર્ડ બનાવ્યો હતો. અલબત્ત, ગોપાલ ખારવીના શરીર પર કપડાંની બેગ વીંટળાયેલી ન હતી. યેન પેટકોવે મેસેડોનિયાના લેક ઓહરીડમાં ૩૩૮૦ મીટર સ્વિમિંગ કરીને ભારતીય માછીમારના રેકોર્ડને તોડી નાખ્યો છે. આ સમયે ગિનિસ બુક ઓફ વર્લ્ડ રેકોડ્ર્સના પ્રતિનિધિઓ તેમજ રેડક્રોસ અને વૉટર સ્પોટ્ર્સ ક્લબના ઓબ્ઝર્વર્સ ત્યાં હાજર રહ્યા હતા.